作者：无名氏
词牌/韵律：沁园春

paragraphs: 道过江南，泥墙粉壁，石具在前。
述某州某县，某乡某里，住何人地，佃何人田。
气象萧条，生灵憔悴，经略从来未必然。
惟何甚，为官为已，不把人怜。
思量几许山川。
况土地分张又百年。
正西蜀巉岩，云迷鸟道，两淮清野，日警狼烟。
宰相弄权，奸人罔上，谁念干戈未息肩。
掌大地，何须经理，万取千焉。